Predkladacia správa

Ministerstvo vnútra Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 130/1994 Z. z. o jednorazovom mimoriadnom odškodnení za ujmu na zdraví alebo smrť v súvislosti s pomocou poskytnutou pri plnení úloh civilnej ochrany obyvateľstva na základe plánu legislatívnych úloh vlády SR na rok 2006. 

Účelom tohto návrhu nariadenia vlády Slovenskej republiky je zvýšenie súm jednorazového odškodnenia z dôvodu, že nebolo valorizované od roku 1994 a zosúladenie so sumami v nariadení vlády Slovenskej republiky č. 325/2002 Z. z. o poskytovaní darov a jednorazového mimoriadneho odškodnenia na úseku ochrany pred požiarmi.
 
Návrh súčasne aktualizuje aj odkazy na právne predpisy, ktoré boli v období platnosti nariadenia vlády novelizované alebo nahradené novými, napr. Zákonník práce, zákon o sociálnom poistení, zákon o krajských úradoch a obvodných úradoch a o zmene a doplnení niektorých zákonov.

Predkladaný návrh nemá priamy finančný, ekonomický, environmentálny vplyv a ani vplyv na zamestnanosť. 

Návrh nariadenia bol zaslaný na pripomienky v rámci riadneho medzirezortného pripomienkového konania. Ku dňu ukončenia prác na návrhu nezaslali pripomienky z oslovených subjektov Ministerstvo hospodárstva SR, Úrad vlády SR, Národný bezpečnostný úrad, Najvyšší kontrolný úrad SR, Najvyšší súd SR, Slovenská informačná služba a Úrad na ochranu osobných údajov.

Hromadná pripomienka verejnosti nebola k návrhu uplatnená.
  
Navrhované nariadenie vlády je v súlade s Ústavou Slovenskej republiky,            ako aj ostatnými právnymi predpismi.

Dňa 2.5.2006 návrh prerokovala Legislatívna rada vlády Slovenskej republiky. Jej pripomienky sú v návrhu zapracované.